**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) vypracovalo návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 58/2013 Z. z. o odvodoch za odňatie a neoprávnený záber poľnohospodárskej pôdy v znení neskorších predpisov (ďalej len „návrh nariadenia vlády“) ako iniciatívny návrh.

Návrh nariadenia vlády sa predkladá z dôvodu potreby vypustenia § 4 písm. g) týkajúceho sa oslobodenia od odvodu za odňatie poľnohospodárskej pôdy, ak ide o stavbu, na ktorú bolo vydané osvedčenie o významnej investícii, v sume najmenej jednej miliardy eur investičných nákladov a jej realizáciou sa vytvorí najmenej 2 000 nových pracovných miest.

Európska komisia vyjadrila svoje obavy nad existenciou a aplikáciou ustanovenia § 4 písm. g) ako opatrenia údajnej neoprávnenej štátnej pomoci narúšajúceho hospodársku súťaž, preto sa ministerstvo po podrobnej analýze prípadu rozhodlo písm. g) z nariadenia vlády č. 58/2013 Z. z. vypustiť a to aj po predchádzajúcej konzultácii s dotknutými subjektmi – Ministerstvom hospodárstva Slovenskej republiky a Ministerstvom dopravy, výstavby a regionálneho rozvoja Slovenskej republiky.

Návrh nie je potrebné predložiť do vnútrokomunitárneho pripomienkovania.

Dátum nadobudnutia účinnosti je navrhnutý tak, aby obavy a pochybnosti Európskej komisie boli čo najskôr rozptýlené.

Predložený návrh nariadenia vlády nebude mať vplyv na rozpočet verejnej správy, na podnikateľské prostredie, ani sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby pre občana.

Navrhované nariadenie vlády je v súlade s Ústavou Slovenskej republiky, ústavnými zákonmi a nálezmi ústavného súdu, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Návrh bol predložený na pripomienkové konanie, ktorého výsledky sú uvedené vo vyhodnotení pripomienkového konania. Návrh sa predkladá bez rozporov.